Telefonët Blackberry krijojnë alarm mes disa qeverive të botës arabe
Ato po shprehin shqetësimin se teknologjia e koduar në telefonët Blackberry u bën të mundur terroristëve të komunikojnë lirisht
Megjithë mirënjohjen për grataçielat e teknologjisë së lartë dhe lehtësitë e jetës moderne, përdorimi i disa teknologjive po krijon alarm në ekonomitë më të mëdha të botës arabe. Arabia Saudite dhe Emiratet e Bashkuara Arabe po kërkojnë që prodhuesi kanadez i telefonëve celularë, Research in Motion t’i lejojë të hyjnë në informacionet e përdoruesve të telefonëve Blackberry përndryshe rrezikon pezullimin e shërbimit për shkëmbimin e mesazheve elektronike. Analisti Ben Wood i firmës së teknologjisë CCS Insight thotë se kjo është një situatë e vështirë për një kompani që krenohet për shërbime mesazhesh, që sigurojnë privacinë e përdoruesve. India dhe Indonezia janë mes një grupi vendesh të tjera që kanë shprehur shqetësim rreth shërbimeve të kompanisë Research in Motion për shkak të kërcënimeve ndaj sigurisë kombëtare, siç shprehen ato. Zyrtarë të qeverisë amerikane thonë se këto shqetësime janë legjitime, por përkrahësit e të drejtave dixhitale shqetësohen për abuzime të mundshme, veçanërisht nga regjimet autoritare. Leslie Harris është presidente e Qendrës për Demokraci dhe Teknologji në Uashington. Thuhet se në diskutimet mes Arabisë Saudite dhe prodhuesit të Blackberry-it është bërë përparim, por sauditët i kanë dhënë kompanisë afat deri në tetor që të përgjigjet. Zonja Harris thotë se e drejta individuale e privacisë është në rrezik dhe konsumatorët duhet të jenë të vetëdijshëm se çdo gjë që hyn në komunikimet elektronike mund të përdoret kundër tyre. Zonja Harris thotë se debati rreth Blackberry-it është i vlefshëm nëse i bën njerëzit të mendohen mirë para se të publikojnë diçka në Internet, madje mund të jetë i dobishëm nëse bëhet nxitje që qeveritë të zbatojnë rregulla më të ashpra. Qendra për Demokraci dhe Teknologji po lobon për ndryshime në ligjet e komunikacionit elektronik në Shtetet e Bashkuara për të kufizuar aftësinë e qeverisë që të hyjë në të dhënat personale, me përjashtim të rasteve kur mund të provojë se është në rrezik sigurimi kombëtar. Kjo qendër thotë gjithashtu se kompanitë si Research in Motion duhet të jenë më transparente në marrëveshjet që arrijnë me qeveritë në mënyrë që konsumatorët të jenë në dijeni të rreziqeve.